กรมการศาสนาร่วมกับองค์กร 5 ศาสนา จัดกิจกรรมถวายพระราชกุศล เนื่องในโอกาสวันคล้ายวันสวรรคต รัชกาลที่ 9
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า ได้ร่วมกับองค์การทางศาสนาพุทธ อิสลาม คริสต์ พราหมณ์-ฮินดู และซิกข์ จัดกิจกรรมถวายพระราชกุศลแด่พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร เนื่องในโอกาสวันคล้ายวันสวรรคต 13 ตุลาคม 2565 โดยแต่ละศาสนาจะประกอบพิธียังศาสนสถานของแต่ละศาสนา เพื่อน้อมรำลึกถึงพระมหากรุณาธิคุณอย่างหาที่สุดมิได้ สำหรับศาสนาพุทธ ส่วนกลางได้ร่วมกับวัดพระราม 9 กาญจนาภิเษก และมูลนิธิชัยพัฒนาจัดพิธีทำบุญตักบาตร และพิธีสวดพระพุทธมนต์ถวายพระราชกุศลในวันที่ 13 ตุลาคม เวลา 07.30 น.ส่วนภูมิภาคร่วมกับสำนักงานวัฒนธรรมจังหวัดทุกจังหวัด จัดกิจกรรมถวายพระราชกุศลตามความพร้อมและบริบทของแต่ละพื้นที่ ประกอบด้วย พิธีทำบุญตักบาตร การปฏิบัติธรรม กิจกรรมจิตอาสาบำเพ็ญสาธารณประโยชน์ จัดแสดงนิทรรศการเทิดพระเกียรติและกิจกรรมเทิดทูนสถาบันพระมหากษัตริย์ ขอเชิญชวนประชาชนร่วมกิจกรรมแสดงออกถึงความจงรักภักดีและน้อมสำนึกในพระมหากรุณาธิคุณในโอกาสสำคัญดังกล่าว